EUROPA JIPTOER 2018
'Toer saam met die mense met 26 jaar ondervinding
Na 26 jaar is die Jiptoer steeds suksesvol. Mens moet nie te veel aan 'n wenresep karring nie en daarom gaan daar nie in 2018 baie veranderinge aan die toer wees nie. Amsterdam is deesdae baie gewild en veral die toevoeging van fietse maak dit 'n besonderse ervaring.
Hierdie toer is altyd maande vooruit vol bespreek. In 2017 gaan daar slegs een toer wees in Junie.
Die idee is dat jongmense Europa veral leer ken, wanneer hulle op hulle eie is. Die feit dat ons korter in stede bly gaan egter niks wegneem van die besienswaardighede wat in die verlede deel van die toer was nie.
Ons bly steeds orals minstens twee nagte en op sommige plekke soos Nice en Lucerne drie nagte.
Die kultuur van die toer gaan geensins verander nie. Ons bly steeds hoofsaaklik in kampeerterreine en neem deel aan kamp aktiwiteite. Ons slaap in jeughostelle of hutte in die kampterrein. Die gewildheid van die toer word grootliks daardeur bepaal. Voeg daarby dat ons vir elke een 'n fiets in Amsterdam gaan huur, sodat jy Europa soos die Europeërs kan ervaar.
Daar is normaalweg 'n disko of bymekaarkom plek vir jongmense in die kamp. Die toerleier geniet hierdie fasiliteite saam met julle. Die disko het egter geen werklike prioriteit op hierdie toer nie. Ons geniet dit as ons kan, maar dit gaan geensins ons program bepaal nie. Alhoewel die toer nie 'n kerk toer is nie bepaal Christelike norme wat aanvaarbaar is en wat nie.
Die toer is gewild omdat vorige toerlede hul maats van die toer vertel. Ongelukkig lei dit ook tot die versterking van sekere wanpraktyke soos drankmisbruik, uitputting en tydvermorsing. Anders gestel, sommige mense kom op die toer met die gedagte dat dit 'n drinkerstoer is waarin besienswaardighede en toer (ry) groot opofferings is terwyl die ernstigste aktiwiteit inkopies is. Dit was nooit my idee van 'n toer nie en dit gaan beslis nie in 2018 die geval wees nie.
Vir dié wat in 2018 in Gr 10 tot 12 is (15 tot 18 jariges) en daarna uitsien om 'n beskaafde bekostigbare toer na Europa te onderneem beloof hierdie toer om 'n hoogtepunt te word.